Vrystaatse motoris glo deur verkeersbeamptes aangerand | Maroela Media
Philip Viljoen het verskeie kneusplekke opgedoen. (Foto: Facebook)
'n Motoris van Bothaville in die Vrystaat en twee plaaslike verkeersbeamptes het verskeie aanklagte teen mekaar aanhangig gemaak nadat die motoris na bewering deur die verkeersbeamptes aangerand is en 'n vuurwapen teen sy kop gehou is. Die verkeersbeamptes voer egter aan die motoris het handgemeen met húlle geraak en hulle die k-woord toegesnou.
Philip Viljoen (29) het verskeie kneusplekke en twee gebreekte ribbes in die voorval opgedoen. Hy was intussen ook by 'n sielkundige om die voorval te verwerk.
Viljoen sê hy was verlede Woensdag omstreeks 19:00 op sy bromponie op pad na sy vriendin toe twee verkeersbeamptes in 'n verkeersmotor sonder enige kentekens glo 'n stopteken sowat 400 m van sy huis verontagsaam en voor hom ingedraai het.
Viljoen het na bewering uitgeswaai en met sy hande beduie. Die verkeersbeamptes het op hul beurt hul voertuig se ligte vir hom geflits, voordat Viljoen omgedraai en agter die verkeersmotor stilgehou het. "Ek het van my bromponie afgeklim en gewag dat hulle na my toe moet kom. Die een verkeersbeampte het na my toe gestap en aanvallend gevra wat my probleem is," vertel Viljoen.
Viljoen wou glo by die verkeersbeampte weet waarom hulle nie by die stopteken stilgehou het nie, waarna hy sy valhelm afgehaal het. Dit is tóé dat die verkeersbeampte hom glo twee keer met die vuis in sy gesig bygedam het.
"Hulle het maar moeilikheid gesoek," sê Viljoen.
Volgens Viljoen het die ander verkeersbeampte nader gestap en sy vuurwapen te voorskyn gebring voordat hy dié vuurwapen oorgehaal het.
Viljoen is glo deur die ander verkeersbeampte met dié se vuurwapen teen sy linkerslaap geslaan, waarna Viljoen sy valhelm in dié verkeersbeampte se rigting geswaai het. Die valhelm het egter die ander verkeersbeampte getref en dié het toe sy vuurwapen teen Viljoen se kop gehou.
"Hy (die verkeersbeampte) het gesê hy gaan my brein wegblaas. Ek het gedink dit is die einde. Hulle (die verkeerspolisie) is mos trigger happy."
Een van die verkeersbeamptes het Viljoen toe glo om die nek gegryp en gewurg, wat tot 'n struweling gelei het. Viljoen vertel die ander verkeersbeampte het ingespring en hom herhaaldelik geskop. 'n Bakkie het in die straat verbygery en Viljoen het om hulp geskree. Die voertuig het egter nie stilgehou nie en Viljoen is glo nog 'n paar skoppe toegedien voordat die verkeersbeamptes in hul voertuig geklim en weggery het.
"Hulle het my beursie saam met hulle gevat en 100 meter verder in 'n tuin gegooi."
Viljoen het ná die voorval 'n klag van aanranding met die doel om ernstig te beseer en die rig van 'n vuurwapen by die plaaslike polisiestasie aanhangig gemaak.
Kol. Thandi Mbambo, woordvoerder van die polisie, het Viljoen se klag bevestig, maar sê die verkeersbeamptes het op hul beurt 'n klag van aanranding met die doel om ernstig te beseer, aanranding en crimen injuria teen Viljoen aanhangig gemaak.
Die verkeersbeamptes beweer Viljoen is die een wat die stopteken verontagsaam het, waarna hulle hom probeer voorkeer het. Viljoen wou glo eers nie stilgehou nie en het een van die verkeersbeamptes gespoeg toe dié hom 'n boete wou oplê.
"Volgens het verkeersbeamptes het [Viljoen] een van hulle tot op die grond gedwing en hom die k-woord toegesnou. Die tweede verkeersbeampte het toe glo tot sy kollega se redding gekom maar is na bewering met 'n valhelm geslaan en hy het 'n oop wond aan sy voorkop opgedoen," sê Mbambo.
Viljoen ontken dié bewerings ten sterkste.
Hy sê hy was onlangs nog bang, bewerig en naar. "Ek wil nie meer alleen iewers heen gaan nie."
Mbambo sê albei dossiere sal nou na 'n aanklaer geneem word om 'n besluit oor vervolging te neem, aangesien die aanklagte mekaar weerspreek.
Niemand met genoeg breinselle sal die arrogante verkeersbeamptes glo nie. Almal weet hoe ongeskik en arrogant die meerderheid van hulle is. Hoekom het hulle hom dan nie gearresteer toe hy hulle glo die k woord genoem het nie? Hulle lieg.
Leuens is altyd deursigtig. Hierdie verkeersbeamptes gaan self in die strik van hulle tonge beland. Die k woord het n gerieflike verskoning geword om hul misdade te regverdig. Dis mos n blanke en met so bewering word hy klaar as die skuldige gebrandmerk.
Natuurlik sal hulle die blaam nou op hom probeer plaas met hulle leuens. Hulle raak nou al hoe meer arrogant en dink hulle kan wegkom daarmee, 3 teen 1 en hulle staam saam. Weet hulle gaan aangekla word en probeer wegkom met hierdie onaanvaarbare gedrag. Maak nou lang stories op om hulle self te beskerm. Waarheid sal wel uitkom
Dit sal goed wees as die polisie rond vra vir ander ooggetuies. Iemand moes tog iets gesien het. Wat het die persoon in die kar wat verby gery het gesien? En sover ek verstaan as iemand 'n vuurwapen teen iemand anders se kop hou , is dit mos poging tot moord en dan was die wapen nog oorgehaal ook. Mag geregtigheid geskied!
Leer ook nie. Bly kalm, kom hulle later by met regsaksies. Daar slaan hy die verkeersman met sy valhelm en val sy hele saak plat. Toe weet hulle hulle kan hom nou lekker opdons en gaan daarmee wegkom. Dom. Hy't ook eerste moeilikheid gesoek om om te draai en hul te konfronteer en dit nogals volgens sy eie weergawe.